Source: https://www.socpoist.sk/prepocet-niektorych-starobnych-dochodkov/64733s?set_subframe=blind
Timestamp: 2019-09-18 09:38:59+00:00

Document:
Sociálna poisťovňa - Prepočet niektorých starobných dôchodkov
Sociálna poisťovňa od 1. januára 2018 do 31. októbra 2018 prepočítava starobné dôchodky tzv. starodôchodcom, čiže dôchodcom, ktorým bol priznaný dôchodok podľa predpisov účinných pred 1. januárom 2004.
Dôchodcovia nemusia o prepočet žiadať, Sociálna poisťovňa dôchodky prepočíta z úradnej povinnosti, a to na základe zákona č. 184/2017 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov.
Odkedy vzniká nárok
Starobný dôchodok sa v novej sume vyplatí od 1. januára 2018, nie spätne od roku priznania dôchodku.
Viacerí starodôchodcovia z tých, ktorým Sociálna poisťovňa už prepočítala starobné dôchodky, žiadajú, aby im bol v novo určenej (zvýšenej) sume vyplatený spätne už odo dňa priznania dôchodku (napr. od roku 1992). Zákon však takéto spätné vyplatenie neumožňuje.
Sociálna poisťovňa môže zvýšený starobný dôchodok priznať tzv. starodôchodcom len od dátumu 1. január 2018 tak, ako to stanovuje zákon o sociálnom poistení.
Suma priemerného mesačného zárobku (upraveného), od ktorej vznikne nárok na zvýšenie dôchodku - v Sk (Kčs), uvedená v § 293dt ods. 1 zákona č. 461/2003 Z. z. o sociálnom poistení v znení zákona č. 184/2017 Z. z.
Suma priemerného mesačného zárobku (upraveného), od ktorej vznikne nárok na nové určenie sumy dôchodku - v Sk (Kčs), uvedená v § 293ds ods. 1 zákona č. 461/2003 Z. z. o sociálnom poistení v znení zákona č. 184/2017 Z. z.
Rozhodnutia Sociálna poisťovňa vydáva postupne, prednostne v závislosti od dátumu narodenia poberateľa dôchodku (od najstarších dôchodcov).
Prepočítajú sa všetky starobné dôchodky priznané pred 1. januárom 2004?
Nie. Sociálna poisťovňa určí novú sumu dôchodku len tým starobným dôchodcom, ktorí spĺňajú zákonné podmienky. Podstatná je najmä podmienka, že starobný dôchodok musel byť priznaný najmenej zo sumy priemerného mesačného zárobku uvedenej v § 293ds a § 293dt zákona č. 461/2003 Z. z. o sociálnom poistení v znení zákona č. 184/2017 Z. z.
Musím o nové určenie sumy starobného dôchodku požiadať?
Nie. Sociálna poisťovňa určí novú sumu dôchodku z úradnej povinnosti – bez osobitnej žiadosti.
Kedy mi bude doručené rozhodnutie o novej sume dôchodku?
Sociálna poisťovňa rozhodne o novej sume dôchodku do 31. októbra 2018, to znamená do zákonom stanoveného termínu.
Ak budem mať nárok na zvýšenie starobného dôchodku, vyplatí sa mi dôchodok aj spätne odo dňa jeho priznania?
Nie. Ak vznikne nárok na zvýšenie starobného dôchodku, Sociálna poisťovňa poberateľovi starobného dôchodku doplatí sumu, ktorá mu patrí od účinnosti zákona, teda od 1. januára 2018. Za obdobie pred 1. januárom 2018 zákon neumožňuje novo vypočítaný dôchodok doplatiť.
V doručenom rozhodnutí sa uvádza iný priemerný mesačný zárobok, ako som mal uvedený v rozhodnutí o priznaní starobného dôchodku. Je to tak správne?
Áno. V odôvodnení rozhodnutia Sociálna poisťovňa presne uvádza jednotlivé kroky nového určenia sumy starobného dôchodku. Prvým krokom je, že pôvodný neupravený priemerný mesačný zárobok sa upraví novým spôsobom, ktorý je presne uvedený v § 293ds zákona č. 461/2003 Z. z. v znení zákona č. 184/2017 Z. z. Z takto upraveného priemerného mesačného zárobku sa následne podľa percentuálnej výmery určí nová suma starobného dôchodku.
V odôvodnení doručeného rozhodnutia sa uvádzajú zvýšenia (valorizácie) starobného dôchodku, ktoré sú rozdielne oproti sumám, o ktoré mi bol starobný dôchodok v skutočnosti zvyšovaný. Prečo je tomu tak?
V odôvodnení rozhodnutia Sociálna poisťovňa presne uvádza, akým spôsobom vypočítala novú sumu starobného dôchodku patriacu od 1. januára 2018. To znamená, že v odôvodnení rozhodnutia je vysvetlená „rekonštrukcia“ výpočtu starobného dôchodku podľa novej právnej úpravy odo dňa jeho priznania až do 1. januára 2018.
Prvým krokom je, že pôvodný neupravený priemerný mesačný zárobok sa upraví novým spôsobom uvedeným v § 293ds zákona č. 461/2003 Z. z. v znení zákona č. 184/2017 Z. z. Z takto upraveného priemerného mesačného zárobku sa podľa percentuálnej výmery určí nová suma starobného dôchodku. Z tejto sumy sa následne znovu vypočítajú všetky valorizácie od priznania starobného dôchodku až po rok 2018. Jednotlivé sumy zvýšení uvedené v odôvodnení rozhodnutia slúžia iba na určenie novej sumy starobného dôchodku od 1. januára 2018, a nie sú to sumy, o ktoré mal byť dôchodok zvýšený pred 1. januárom 2018.
Ak poberateľ starobného dôchodku potrebuje pomoc s identifikovaním údajov v rozhodnutí o priznaní starobného dôchodku alebo s vysvetlením údajov v rozhodnutí o novom určení sumy starobného dôchodku, môže sa obrátiť na zamestnancov pobočiek Sociálnej poisťovne alebo Informačno-poradenského centra Sociálnej poisťovne.

References: § 293
 § 293
 § 293
 § 293
 § 293
 § 293